Седмицата: Културата „Mono liber”* – Varnautre.bg
08:21 | 15 декември | 2018
Седмицата: Културата „Mono liber”*
В средата на декември призивите за благотворителност и молбите за животоспасяваща финансова помощ пак станаха повече от новините. Докато кампаниите на нуждаещите се българи събират левчета и стотинки от също толкова нуждаещи се, но все още здрави българи, правителството раздаде коледни бонуси на едро на когото трябва. На полицията явно вече не трябва, защото си търсят обещаните от премиера пари… Част от варненци
поседяха три на сухо,
но като извънстоличен проблем, това си остана само наш проблем… Докато по света жълтите жилетки ги обличат все повече представители на пролетариата и средната класа, у нас на уличен протест, /който всъщност трябва да се нарича манифестация/ излезе олигархията и си изпроси още милиард и 300 хиляди. И бонус – закани от законодателя,
че ако продължим да
не си обичаме олигарсите,
може и да започнат да ни съдят. На никого от протестиращите не съставиха акт, че пречи на движението, а ремонтите – малки и големи, продължават да дават фира… И други законодателни инициативи ни чакат под елхата – на първо четене депутатите казаха, че няма проблем антикорупционната комисия да се рови в имотите на когото трябва, независимо от съдебни решения и законови срокове, а арестантите вече могат
да изчезват за 48 часа…
Междувременно отвсякъде излизат класации за отиващата си година, /в които България твърдо държи най-лошите позиции/, и прогнози за идващата, /според които ще си останем пак там/. Но като за празник има и оптимистична новина – започна пилотното обучение по антикорупция в детските градини. От Перник… След акциите „Арабаджиеви”, „Стайкови” и „Баневи” АФИС провери резултатите от тях. Пушилката не е довела до
повече електорално одобрение.
В началото на декември 11 процента от попитаните са казали, че корупцията у нас намалява, докато 32 на сто не виждат промяна, а за 58 процента от анкетираните тя се увеличава. Вероятно това има връзка не толкова с пушилката от акциите, а с мнението за съдебната система на 68 на сто от попитаните – те не ѝ вярват. Може би защото според 43 процента най-голямата корупция е именно в нея. Поради което 59 на сто смятат, че след пушилката няма да има присъди… В графата с констатации „когато вали, е мокро“ влизат и още годишни класации с наше участие, където
България трайно е
окупирала най-лошите места.
Освен в тази за качество и достъпност до интернет /което е съвсем заслужено, но вероятно обяснява и защо из социалните мрежи има активно споделяне на всякакви поводи за недоволство, но няма недоволство по улиците/. В края на годината вече е ясно, че страната ни е последна в Евросъюза според равнището на жизнения стандарт от 2010-та до 2017-та. Данните на Института за икономически изследвания при БАН показват че в началото на периода средният коефициент на материален жизнен стандарт у нас е бил 9,9 на сто, а
в края му – 7 на сто
/при средни данни за съюза от 46,6 до 45,6 процента/. При по-близко вглеждане в картата според изследователите подобрение в стандарта има в областите Габрово, Плевен, Силистра и Разград, а понижение са регистрирали в Сливен, Кърджали, Смолян и Варна… Следващата година няма да промени картината към по-добро. За 2019-та вече се знае, че
ни е пакетирала под елхата
по-високи цени за почти всичко.
След като така нареченият свободен пазар на ток вдигна цените за предприятията с около 350 процента, към новите етикети започнаха да посягат производителите на хляб, сладкиши, колбаси, млечни продукти… А някои производства вече започнаха да затварят. Към това ще се добавят новите 3,4 на сто върху цената на газа и новата цена на водата от първи януари. Поскъпването по райони ще постави Варна на второ място. Според предварителните данни на КЕВР повече за кубик вода ще плащат само във Враца. Върху храните ще се натрупат и новите тол такси и пътни застраховки, при транспортирането, а през март догодина – и таксата за превоз на
„рискови” за бюджета стоки,
/сред които и основните хранителни продукти/. Идеята е на финансовото министерство – производители, вносители, дистрибутори, превозвачи, търговци от всички браншове, свързани с хранителната индустрия, ще трябва предварително да декларират всеки конкретен курс, за да се намалят измамите с ДДС. Срещу които и сега и куп законодателни мерки, които още малко – и ще дадат резултат… Медът вероятно също ще поскъпне, не само заради изчезването на пчелите.Тази седмица, след като и пчеларите излязоха на протест срещу аматьорщините в бранша им, държавата реши да създаде постоянно действаща работна група, която „да работи по проблемите в сектора”… И Здравната каса излезе с
поредната идея срещу злоупотребите с парите ни –
да се снимат пациентите
на входа на операционната. Как това ще докаже какво точно е станало след вратата на операционната, не е много ясно. Но пък звучи добре… Към отделните браншови специфики, които ще ни вдигнат цените, догодина, ще се добавят и някои процеси, набиращи скорост у нас и в световната икономика – растяща инфлация, предстоящо увеличение на лихвените проценти и по кредити, и по депозити, предстоящата ревизия в шестте основни български банки,
наближаващото
време да се изпълняват ангажименти
като модернизация на военната авиация и флота, реформата на железниците, рестарта на „Белене”, регулиране на двете „Марици” и съдбата на газовото трасе от Русия. Последното всъщност може да се окаже решено и без усилия от наша страна – тази седмица Гърция обяви, че води преговори за продължение на „Турски поток” през гръцка територия, така че тръбата да ни заобиколи. Веднага след това от Евросъюза предупредиха, че независимо от трасето на газопровода,
изискването за диверсификация
остава задължително, за да получи одобрение от Брюксел… И още едно проучване в края на годината, което илюстрира абсурдността на битието ни – около 62 процента от българите между 15 и 29 години живеят в пренаселени жилища /при средно за Европа 27 на сто/. Тук поне сме предпоследни, следвани от Румъния. У нас това се случва на фона на цели изоставени села, западащи малки градчета и нови празни кооперации в градовете. Което изобщо не пречи на
продължаващите планове да бъдат набучени
небостъргачи на всяко празно място
във всеки голям град. И на очевидно съзнателните политически усилия всичко да се концентрира в столицата, която да остане като преходна станция между опустяващата държава и летищните терминали… На този фон тази седмица гледахме продукцията „Жълти жилетки, бг версия” – спонсорите на ГЕРБ излязоха на протест, за да ни кажат колко са недоволни, че ги обвиняват в корупция и некадърност и искат да ги проверяват. След като
машините огазиха жълтите павета,
премиерът се срещна със сърдитите олигарси, за да ги успокои, че ги подкрепя. Председателката на парламента Цвета Караянчева направо влезе в ролята на говорител на недоволните. Тя не само обяви, че е съпричастна на недоволството им, защото „темата за клеветата е много важна”. Но и съвсем простодушно отговори, че може дори да бъде вкарана в Наказателния кодекс, /където май фигурира отдавна, но явно са забравили да предупредят инженер Караянчева за това/. Все пак си струва да запомним желанието на човека, който по конституция е
първи в държавата –
„освен клеветата може и нещо друго да влезе в Наказателния кодекс”. Не е ясно само дали на Караянчева спонтанно ѝ е хрумнало, или се е вдъхновила от шефа на „Роснано” Анатолий Чубайс – тия дни и той беше много гневен на руснаците, че нито веднъж не са се сетили да благодарят на олигарсите си за всичко добро, което им причиняват… От името на големите строители Мирослав Мазнев се опита да ни убеди, че „думи от сорта на това, че „асфалтът не се яде”, че „санирането е само с капещи сгради”уронват престижа в една политическа игра, и
това не е вярно”.
Ако не се друсахме в дупките, не бяхме виждали как хвърчат цели санирани фасади и падат тавани в току-що ремонтирани училища, вероятно щяхме и да му съчувстваме… Накрая, вероятно за да подобри настроението на усвоителите на средства, правителството отпусна над 1 милиард и 300 милиона лева за магистрала „Хемус”. За да осигури парите, кабинетът преструктурира разходи и трансфери от централния бюджет. При гарантирана цена от почти
10 милиона на километър
манифестиращите си прибраха техниката. В темата влезе и президентът Радев: „Моето доверие и доверието на обществото няма да бъде спечелено с протести, декларации и пресконференции, а с качество и прозрачност.” Вероятно този път с президента са се съгласили не само тези, които гласуваха за него… И във Варна ремонтите тази седмица пак бяха в новините. Заради големия булеварден проект цели квартали останаха без вода два-три пъти по-дълго от обещаното, но пък по-рано във „Възраждане” можаха да се насладят на
пърформънс с голям фонтан
питейна вода… Все още не е ясно какво точно е станало с мъжа, който бе намерен мъртъв в шахта без капак по трасето на булевард „Левски”. Съобщено бе само, че починал „от пневмония и измръзване”. Липсва само най-важната част от отговора – как се озовал в шахтата, за да замръзне там. И колко още шахти без капаци има в града… Друг голям проект във Варна е продължаващият ремонт на училищните сгради – определено необходим, като се знае, че някои не са ремонтирани, откак са построени. През седмицата започна работа на още пет места, обаче
вниманието беше откраднато
от почти завършената страда на „Найден Геров”. Тоалетните там, оказа се, ще бъдат ремонтирани след голямото /и продължително саниране и енергийно интезифициране/. До скандал, /а вероятно и до финансиране на ремонта на тоалетните/, се стигна, след като родител на първолак в училището показа снимки на тях, /които направил, защото за почистването били „помолени” да помогнат учителите и родителите/. Според общинската образователна дирекция ремонт на тоалетните ще има с общински пари, защото големият проект не предвиждал промени в санитарните помещения. Не е
двата ремонта не са съчетани,
след като санирането продължи цяла година… Други градски случаи просто потънаха в общия шум на недоволство – разбити нови бордюри още преди пускането на булеварда, запушени нови шахти, кал из цели квартали, където се сменят кабели, тротоарни плочки, които наредени като в кошмар и залепени така, че да отплават с първия дъжд, цимент за банкети, насипан направо върху пръстта… Междувременно само тази седмица бързият влак от София за Варна
излезе от релсите,
а мантинелата край Своге, където преди около четири месеца катастрофа уби 20 души, още не е сменена. Общината и пътната агенция не били уточнили чие е задължението… Други процеси тръгнаха по бързата писта. Според проучване на „Капитал” Община Варна вече е превела парите за „Дупката” на Гергов. Разглеждането на документите е показало,
че преди сключването на
странната сделка за „Дупката”,
тя като актив е прехвърлена в „Слънчев ден”. Сега обаче общината твърди, че е подписала договор за покупката с друго дружество на Гергов – „Пълдин туринвес”. Колкото до общината – въпреки плащането там още не са определили кой ще управлява новото дружество, което е собственик на най-скъпата дупка не само у нас. А съмненията КОЙ ще е новият собственик „Слънчев ден” намаляват… Междувременно съветниците актуализираха и бюджета на Варна за отиващата си година почти в последния възможен момент. Спрямо прогнозите той е
с 10 милиона лева по-малко,
основната причина – продължаващите работи по булевард „Левски”… В съда също усърдно работят преди края на годината. Върховният касационен съд откри „пропуски” и „инцидентен случай” на неправилна съдебна практика в работата на Специализирания апелативен наказателен съд, като разгледа перипетиите около мерките за неотклонение на Десислава Иванчева и Биляна Петрова. Зад което се крие произнасяне на съда без той да разполага с документите, по които се произнася. За това тежко непрофесионално поведение
от Върховния съд „препоръчват” /?/
на съдилищата да се укаже стриктно да спазват актуалното законодателство. Никой в прокуратурата обаче не реагира тази седмица на разпита на прокурорския свидетел по делото „Иванчева”, проведен в пряк телевизионен ефир… Средата на декември се оказа натоварено работно време и за депутатите. След като ВКС постанови, че на неосъдените обвиняеми не може да се конфискува имущество, от ГЕРБ веднага заговориха за
спешни и извънредни законодателни промени.
Въпреки критиките и правните аргументи срещу идеите на юридическия капацитет на ГЕРБ, Данаил Кирилов внесе спешните си предложения и в края на работната седмица депутатите ги одобриха. Вносителят оправда бързането с решението по делото „Бисеров”, който беше оневинен и нищо от имуществото му не подлежи на конфискация. Така че подгответе се за сценарий като този – някой казва, че сте рушветчия, съдът обаче не успява да го докаже и държавата не може да ви конфискува и една игла с мотива, че е купена с пари от рушвет. Но, независимо от съдебното
решение, антикорупционната комисия ще има
право на безсрочна проверка
/с всички произтичащи от това последици за вас, за бизнеса ви и за близките ви/. При това промяната влиза в сила със задна дата. „Правен произвол” е един от подходящите синоними на ставащото. Което обаче ще изглежда добре за масовата публика под режисурата на „МВР Ентъртейнмънт”, а като краен резултат ще произвежда съдебно сертифицирани честни „наши”, /като евенуални ще им определи и цената на индулгенцията/, и
оглозгани „неправилни”.
Иначе, според всички поддръжници на промените, конфискацията е трябвало да остане „отвързана” от съдебните процеси, за да се гарантира, че рушветчиите няма да могат да се възползват от лошите си навици. Явно са се нагледали на новини от Париж и са обзети от якобински плам, /забравяйки неприятния навик на всяка революция да изяжда първо най-преданите си чеда/. Вече е напълно законно и скриването на арест за 48 часа. Близките на
задържаните могат да бъдат оставени
в неизвестност за две денонощия…
По същото време във Варна 25-годишният Петър Здравков – карал без книжка /не за първи път/, с превишена скорост, без необходимите му очила, но с кокаин и канабис в кръвта, убил човек на пътя и избягал и местопрестъплението, получи присъда от 6 /шест/ години. Понеже пред съда изхленчил, че се чувства много виновен, поради което иска съкратено следствие. Но пък високоморални варненци постигнаха голям успех – билбордовете с „различни” двойки бяха
омазани с боя и свалени.
Очевидно еднополовата любов е била единственият проблем на Варна – билбордове и рекламни табели по улиците не закриват една трета от пейзажа, половината от тях не рекламират момичета, които на свой ред рекламират музикално евтин секс, под билдордовете няма купчини боклук, разбити плочки, спящи клошари и бездомни животни, нито един от тях не е изкривен от паркиращите навсякъде коли… Така че, честито – с изчезването на еднополовите двойки вече
щастливата Аркадия.
И „децата”, в чието име се надигна негодуванието, няма да имат вече нито един лош пример в живота си – нито дилърчето от съседния клас, нито чичо, който пребива леля, защото „не слуша”, нито /почти/ голите момичета, които обясняват в клиповете си как да се продадеш по-скъпо… Най-умилителни бяха обясненията, че „не сме против ония, ама да се обичат, без да се показват”. Което със сигурност
ще проясни мирогледа на децата…
Тази седмица Софийският университет чества 130-та си годишнина. Сред гостите беше и президентът Радев. Една от най-цитираните му реплики стана: „Днес не малко хора от високи трибуни осакатяват езика ни. Но вие най-добре знаете, че с всяка наранена или пренебрегната дума погива част от смисъла. Днес някои се опитват да ни кажат, че грамотността е досадна подробност, но вие най-добре знаете, че онзи, който не почита правилата на граматиката, ще
пренебрегне и закона, а сме разрешили на
хора, които не почитат книгите,
да взимат решения.” Вероятно президентът има и политически мотиви за казаното. Ако той не ви харесва, изберете си друг авторитет – защото не остана интелигентен българин, който да не е казвал същото през последните години… Та – открийте си подходящия авторитет, подарете си книга за Коледа и започнете да подривате културата „mono liber” преди тя да ни е сринала в пропастта.
*Mono liber /лат./ – една книга